Laax ed il teater
130 onns teater: In exempel per la cultura da 
teater en la Rumantschia è la vischnanca da Laax.

Dad Erwin Ardüser

Ils 13 d. q. allas 11 avon miezdi vegn dalla giuventetgna carschida da Laax menau si publicamein la cumedia: Il fabricant dell’aura, compigliada culla musica, e tier la qualla in lud. Publicum vegn cheutras gientilmein envidaus en.»
Quest inserat è da chattar en la Gasetta Romontscha dals 7 da favrer 1868.
Tenor las retschertgas è quai l’emprima represchentaziun documentada d’in teater rumantsch a Laax.
Dapi lu è capità bler. Ed ils da Laax n’han era betg chalà da far teater. Tscherts temps pli intensiv, auters lu puspè main.
Sin passa 200 paginas, cun bleras illustraziuns e fotografias, lascha Mariano Tschuor ussa passar revista l’istorgia dal teater a Laax. L’autur ha retschertgà las activitads da 1868 enfin 1998. Il resultat è surprendent. Da quai da 50 dramas e tragedias, cumedias e umorescas, burlescas e cumplets èn vegnids represchentads en l’interval da quels 130 onns. Dus exempels: Ils onns trenta da noss tschientaner èsi il chor viril che sviluppescha ina remartgabla activitad da teater. 1933 sa preschenta il chor viril cun il toc «Murroch», il traditur», in drama istoric situà en l’Irlanda da l’onn 1185. Legend il cuntegn dal toc sa dumond’ins schon, co ch’in vitg era en il stan da metter en pe in tal teater, da transponer questa vita roiala en in vitg bunamain tras atras puril, co las persunas purtavan ils costums dals conts e retgs e co ch’ins vegniva insumma d’inscenar las scenas sin la tribuna simpla e pitschna d’ina chasa da scola.
Durant bunamain 30 onns, da 1940 fin 1970, ch’ha l’activitad da teater betg bittà grondas undas a Laax. Suenter che l’Uniun da giuventetgna ha alura puspè laschà reviver l’art dal teater è sa constituida 1983 la Cumpignia da teater.
Ina da las emprimas producziuns è stada «Il survient da dus patruns» da Carlo Goldoni, la premiera è stada ils 11 da favrer 1984. En la Gasetta Romontscha dals 17 da favrer 1984 scriva Rita Cathomas-Bearth tranter auter: «… Quei che ha impressiunau il pli fetg ei il fatg ch’igl ei pusseivel da transponer in’ovra classica d’in lungatg cun tradiziun litterara da bia pli ault nivo en nies lungatg, pign e mudest, e che quell’ovra tuna en nies romontsch sco sch’ella fuss naschida ord nies miez».
Quella rimnada da las activitads dal teater a Laax mussa tge forza che giascha en quest’expressiun da cultura per il svilup da carstgaun sco individi e sco part da la cuminanza. L’ exempel da Laax po valair per bleras autras vischnancas en il territori dal Grischun rumantsch, ch’enconuschan medemamain ina tradiziun da teater.

Producziuns da Teater Laax
…dapi la fundaziun da la Cumpignia da teater l’onn 1983.
1983 La sort d’in candidat politic ni il retg da foccas, Meinrad Inglin
1984 Il survient da dus patruns, Carlo Goldoni
1985 Nies marcau, Thornton Wilder
1986 Il furbaz e la muniessa, Curt Goetz
1987 Romolus il grond, Friedrich Dürrenmatt
1988 Romeo e Giulietta, William Shakespeare
1991 Dunna Pif Paf, Hans Gmür
1993 La menascheria da veider, Tennessee Williams
1994 Korczak e ses affons, Erwin Sylvanus
1998 Anatevka, Joseph Stein/Sheldon Harnick/Jerry Bock 

Pledari
bler=viel
la chasa da scola=das Schulhaus
il chor viril=der Männerchor
entschaiver=beginnen
mussar=zeigen
puril=bäuerlich
retrair=beziehen
la rimnada=dieSammlung
suandar=folgen
surprendent=überraschend
il svilup=dieEntwicklung
il toc=das (Theater)Stück
tunar=tönen
la vischnanca=dieGemeinde
il vitg=das Dorf